Starvsfelagar, dámur og harrar. Harra fundarstjóri.

Fyri okkum í Føroyum hevur sjóøkið alstóran týdning fyri bæði búskap og vælferð, júst sum sjógvurin hevur tað fyri flestu tjóðir og samfeløg í Arktis. Men sjógvurin er eisini viðkvamur fyri teimum víðfevndu broytingum, sum standast av veðurlagsbroytingum og øktum virksemi í okkara øki. Vit, sum liva í samljóði við náttúruna, kenna avleiðingarnar av plastdálking, evnafrøðiligum burturkasti og partiklum, tí tað ávirkar okkara lívsgrundarlag.

Eg fari tí at nýta høvið at takka komandi íslendska formansskapinum fyri at leggja áherðslu á sjógvin, og serliga teir møguleikar, sum kunnu spyrjast burturúr einum meira mentum bláum lívfeingisbúskapi.

Fyri at styrkja lívfeingisbúskapin mugu vit finna røttu javnvágina millum avmarkaða lívfrøðiliga tilfeingið og burðardyggu nýtslu. Tað er einki at taka seg aftur í, at skynsom vernd av okkara umhvørvi og burðardygg nýtsla av okkara tilfeingi er lykilin til vøkstur í Arktis.

Í Føroyum leggja vit alla orku í hetta. Vit vænta okkum gott samstarv við framskygdar aktørar í Arktis, sum eisini vilja menna nýskapandi arbeiðshættir og tøkni innan aling, nýskapandi nýtslu av vørum úr sjónum innan gastronomi, sniðgeving og móta, og somuleiðis burðardygga handfaring av øktu ferðavinnuni í okkara øki.

Siðbundni fiskiskapurin er framvegis búskaparligi megintátturin í fiskivinnusamfeløgunum í Arktis. Eg eri sannførdur um, at har eru eisini aðrir hættir at gagnnýta okkara ómetaliga stóra ríkidømi í havinum.

Okkara setningur í Artiska Ráðnum verður at síggja møguleikar og nýskapan heldur enn avbjóðingar og ósemjur.

Eg fari við hesum aftur at takka finska formansskapinum fyri ídni, avrik og blídskap, og eg ynski Íslandi bestu eydnu við formansskapinum.

Við vón um framhaldandi gott samstarv.

Takk fyri.